CELEX: 52018PC0287
Language: sk
Date: 2018-05-15
Title: Návrh VYKONÁVACIE ROZHODNUTIE RADY, ktorým sa Nemecku a Poľsku povoľuje zaviesť osobitné opatrenie odchyľujúce sa od článku 5 smernice Rady 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli15. 5. 2018
            COM(2018) 287 final
            2018/0141(NLE)
            Návrh
            VYKONÁVACIE ROZHODNUTIE RADY,
            ktorým sa Nemecku a Poľsku povoľuje zaviesť osobitné opatrenie odchyľujúce sa od článku 5 smernice Rady 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť členské štáty, aby uplatňovali osobitné opatrenia odchyľujúce sa od tejto smernice s cieľom zjednodušiť postup vymerania dane alebo zamedziť určitým daňovým únikom alebo vyhýbaniu sa daňovým povinnostiam.
            
            
               V listoch, ktoré Komisia zaevidovala 9. januára 2018 a 22. januára 2018, Nemecko a Poľsko požiadali o povolenie odchýliť sa od článku 5 smernice o DPH. V súlade s článkom 395 ods. 2 smernice o DPH Komisia listom z 5. marca 2018 informovala ostatné členské štáty o žiadosti predloženej Nemeckom a Poľskom. Listom zo 6. marca 2018 Komisia oznámila Nemecku a Poľsku, že má všetky informácie, ktoré pokladá za potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               S cieľom zlepšiť dopravu medzi Nemeckom a Poľskom majú tieto členské štáty v úmysle uzatvoriť dohodu o výstavbe nového mosta medzi obcami Küstrin-Kietz a Kostrzyn nad Odrą (ďalej len „dohoda“).
            
            
               Podľa tejto dohody Nemecko a Poľsko spoločne investujú do demolácie existujúceho hraničného mosta a výstavby nového mosta medzi obcami Küstrin-Kietz a Kostrzyn nad Odrą. V článku 9 dohody sa stanovuje, že v súvislosti s DPH by sa za územie investície malo považovať územie Poľska, pokiaľ sú dodávky tovaru a poskytnutia služieb, nadobudnutia tovaru v rámci Spoločenstva a dovoz tovaru určené na realizáciu plánovanej investície.
            
            
               V súlade so zásadou územnej pôsobnosti stanovenou smernicou o DPH je potrebné stanoviť, kde sa vykonávajú dodávky tovaru a poskytovanie služieb. Preto by za bežných okolností bolo v prípade každého dodania tovaru alebo poskytnutia služieb, nadobudnutia tovaru v rámci Spoločenstva a dovozu tovaru súvisiaceho s realizáciou investície potrebné stanoviť, či sa vykonáva v Poľsku alebo Nemecku. Poľsko a Nemecko zastávajú názor, že uplatňovanie tohto pravidla sa môže javiť pre zdaniteľné osoby a daňové orgány ako zložité. Domnievajú sa, že daňové ustanovenia dohody zjednodušia plnenie daňových povinností a výber daní.
            
            
               Vzhľadom na uvedené skutočnosti žiadajú Nemecko a Poľsko o povolenie na základe článku 395 smernice o DPH odchýliť sa od článku 5 smernice o DPH a stanoviť, že na účely DPH sa všetky dodávky tovaru a poskytnutia služieb, nadobudnutia tovaru v rámci Spoločenstva a dovoz tovaru určené na realizáciu plánovanej investície uskutočňujú na území Poľska, a podliehali by teda poľskej DPH.
            
            
               Údržba hraničných mostov medzi Nemeckom a Poľskom sa riadi dohodou podpísanou medzi Nemeckom a Poľskom 20. marca 1995.
            
            
               Rada pri predchádzajúcich príležitostiach povolila výnimky zo zásady územnej pôsobnosti o. i. medzi Nemeckom a Poľskom
                  2
               , Nemeckom a Českou republikou
                  3
                a Nemeckom a Švajčiarskom
                  4
               , ako aj medzi Poľskom a Ukrajinou
                  5
               .
            
            
               Keďže všetky dodania a poskytnutia týkajúce sa danej investície budú podliehať poľskej DPH, odchyľujúce sa opatrenie nebude mať žiadny negatívny vplyv na zdanenie konečnej spotreby, a tým ani na vlastné zdroje Únie plynúce z DPH.
            
            
               Vzhľadom na uvedené skutočnosti sa navrhuje, aby sa požadované odchyľujúce sa opatrenie povolilo.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
         
         
            
               
                  Rozhodnutie sa týka povolenia udeleného členským štátom na základe ich vlastnej žiadosti a nezakladá sa ním žiadna povinnosť.
               
               
                  Vzhľadom na veľmi obmedzený rozsah pôsobnosti výnimky je osobitné opatrenie primerané sledovanému cieľu.
               
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               
                  Podľa článku 395 smernice o DPH je výnimka zo spoločných pravidiel o DPH možná iba na základe oprávnenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivým členským štátom.
               
            
            
               3.VÝSLEDKY HODNOTENÍ EX-POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadostí predložených Nemeckom a Poľskom a týka sa len týchto členských štátov.
               
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               
                  Návrh vykonávacieho rozhodnutia Rady umožňuje Nemecku a Poľsku zaobchádzať so všetkými dodávkami tovaru a poskytnutiami služieb, nadobudnutiami tovaru v rámci Spoločenstva a dovozmi tovaru určenými na demoláciu a výstavbu hraničného mosta medzi obcami Küstrin-Kietz a Kostrzyn nad Odrą, ako keby boli vykonané v Poľsku, na základe čoho budú podliehať poľskej DPH. Očakáva sa, že toto opatrenie zjednoduší daňové povinnosti podnikov a výber dane zo strany daňových úradov. Vzhľadom na obmedzený rozsah tejto výnimky bude vplyv v každom prípade obmedzený.
               
            
            
               4.VPLYV NA ROZPOČET
            
            
               
                  Návrh nemá žiadny vplyv na vlastné zdroje Únie pochádzajúce z DPH, pretože všetky dodávky tovaru a poskytnutia služieb, nadobudnutia tovaru v rámci Spoločenstva a dovozy tovaru, ktoré sa týkajú plánovanej investície, budú podliehať poľskej DPH.
               
            
            
               2018/0141 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Nemecku a Poľsku povoľuje zaviesť osobitné opatrenie odchyľujúce sa od článku 5 smernice Rady 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
         
         
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  6
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Prostredníctvom listov zaevidovaných 9. januára 2018 resp. 22. januára 2018 predložili Nemecko a Poľsko Komisii žiadosť o povolenie na zavedenie osobitného opatrenia odchyľujúceho sa od článku 5 smernice 2006/112/ES.
            
            
               (2)V súlade s článkom 395 ods. 2 druhým pododsekom smernice 2006/112/ES Komisia listami z 5. marca 2018 postúpila žiadosť Nemecka a Poľska ostatným členským štátom. Listami zo 6. marca 2018 Komisia oznámila Nemecku a Poľsku, že má všetky informácie potrebné na posúdenie žiadosti.
            
            
               (3)V súlade s dohodou, ktorú majú Nemecko a Poľsko v úmysle uzatvoriť, pokiaľ ide o demoláciu existujúceho hraničného mosta a výstavbu nového mosta medzi obcami Küstrin-Kietz a Kostrzyn nad Odrą, v súvislosti s daňou z pridanej hodnoty (ďalej len „DPH“) by sa za územie uskutočnenia uvedených prác malo považovať územie Poľska, pokiaľ sú dodávky tovaru a poskytnutia služieb, nadobudnutia tovaru v rámci Spoločenstva a dovozy tovaru určené na realizáciu prác plánovaných na základe dohody.
            
            
               (4)Nemecko a Poľsko zastávajú názor, že daňové ustanovenia dohody sú v záujme zjednodušenia postupu plnenia daňových povinností súvisiacich s DPH opodstatnené. Bez týchto ustanovení by bolo potrebné rozčleniť transakcie na základe územia, na ktorom sa vykonávajú, čo by znamenalo daňové komplikácie pre zhotoviteľov zodpovedných za práce.
            
            
               (5)Vzhľadom na to, že osobitné opatrenie, ktoré je predmetom žiadosti o povolenie, nijako významne neovplyvní celkovú sumu daňových príjmov členských štátov vybratú v štádiu konečnej spotreby, je vhodné odchýliť sa od článku 5 smernice 2006/112/ES a stanoviť, že na účely DPH sa všetky dodávky tovaru a poskytnutia služieb, nadobudnutia tovaru v rámci Spoločenstva a dovozy tovaru určené na demoláciu existujúceho hraničného mosta a výstavbu nového hraničného mosta medzi obcami Küstrin-Kietz a Kostrzyn nad Odrą vykonávajú na území Poľska, a teda budú podliehať poľskej DPH.
            
            
               (6)Výnimka nebude mať žiadny vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 5 smernice 2006/112/ES sú Nemecko a Poľsko na účely dodávok tovaru a poskytovania služieb, nadobudnutí tovaru v rámci Spoločenstva a dovozu tovaru, ktoré sú určené na demoláciu existujúceho hraničného mosta a výstavbu nového hraničného mosta, oprávnené zaobchádzať s plochou staveniska hraničného mosta medzi obcami Küstrin-Kietz a Kostrzyn nad Odrą ako so súčasťou územia Poľska.
            
            
               Článok 2
            
            
               Toto rozhodnutie je určené Nemeckej spolkovej republike a Poľskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                  
                        Rozhodnutie Rady 
                     
                        95/115/ES
                     
                      z 30. marca 1995 (Ú. v. ES L 80, 8.4.1995, s. 47); rozhodnutie Rady 
                     
                        96/402/ES
                     
                      z 25. júna 1996 (Ú. v. ES L 165, 4.7.1996, s. 35); rozhodnutie Rady 
                     
                        95/435/ES
                     
                      z 23. októbra 1995 (Ú. v. ES L 257, 27.10.1995, s. 34) a rozhodnutie Rady 
                     
                        2001/741/ES
                     
                      zo 16. októbra 2001 (Ú. v. ES L 278, 23.10.2001, s. 28).
                  
               
               
                  
                     (3)
                  
                        Rozhodnutie Rady 97/188/ES zo 17. marca 1997 (Ú. v. ES L 80, 21.3.1997, s. 18); rozhodnutie Rady 97/511/ES z 24. júla 1997 (Ú. v. ES L 214, 6.8.1997, s. 39) a rozhodnutie Rady 2001/742/ES zo 16. októbra 2001 (Ú. v. ES L 278, 23.10.2001, s. 30).
               
               
                  
                     (4)
                  
                        Rozhodnutie Rady 2003/544/ES z 15. júla 2003 (Ú. v. EÚ L 186, 25.7.2003, s. 36) a rozhodnutie Rady 2005/911/ES z 12. decembra 2005 (Ú. v. EÚ L 331, 17.12.2005, s. 30).
               
               
                  
                     (5)
                  
                        Vykonávacie rozhodnutie Rady (EÚ) 2017/1769 z 25. septembra 2017 (Ú. v. EÚ L 250, 28.9.2017, s. 73). 
               
               
                  
                     (6)
                  
                        Ú. v. EÚ L 347, 11.12.2006, s. 1.